Rúmlega tveggja daga rafmagnsleysi hefur haft umtalsverð áhrif á bændurna Jóhann Birgi Magnússon og Guðnýju Helgu Björnsdóttur á Bessastöðum á Heggstaðanesi við Miðfjörð . Hafa þau þurft að hella niður um 2.000 lítrum af mjólk og sjá fram á umtalsvert verri nyt í kúnum til frambúðar . Eitt versta veðrið á þriðjudaginn gekk yfir svæðið , en Guðný segir að þau hafi aldrei upplifað jafn rosalega veðurhæð eins og var á þriðjudaginn og langt rafmagnsleysi á þeim 25 árum sem þau hafa haldið bú á Bessastöðum . Um miðjan dag á þriðjudaginn datt rafmagnið út og segir Jóhann að þau hafi alla tíð vitað að rafmagnið gæti farið af í 4 — 6 klukkustundir . „ En að við séum í lausu lofti svo dögum skipti , það er eitthvað sem við gátum engan veginn búist við , “ segir hann og bætir við að slíkt gangi ekki upp fyrir búskapinn . Jóhann og Guðný ræddu við mbl.is síðdegis í dag , en skömmu síðar var rafmagn komið á sveitina í kjölfar þess að hægt var að koma rafmagni á Hrútafjarðarlínu frá Hrútatungu . Mjólkin seytlar í flórinn Þegar mbl.is bar að garði voru þau að sinna kúm og geldneytum í gripahúsinu og reyna að gera við stóra hurð á hlöðunni sem bilaði í veðrinu . Vegna rafmagnsleysisins þurftu þau að athafna sig í myrkri , en Jóhann segir að ennisljós hafi reynst þeim vel síðustu daga . Þau halda 30 mjólkurkýr , um 30 geldneyti og 15 hross , en Jóhann segir að mest áhrif verði á mjólkurkýrnar . Þær hafi nú verið troðjúra í á þriðja sólarhring , en ógjörningur var að reyna að handmjólka þær að hans sögn . Því standa þær með full júgur og seytlar mjólkin niður í flórinn . Því til viðbótar þurftu þau að hella niður um 2.000 lítrum sem höfðu verið mjólkaðir . Kýrnar á Bessastöðum hafa staðið í myrkrinu undanfarna daga . Jóhann segir þær fyrst hafa verið mjög órólegar og styggar eftir að rafmagnið fór af , en þær séu nú orðnar það þreyttar að þær séu hættar að baula.mbl.is / Eggert Jóhannesson Nytin munu líklega minnka um alla vega 25% og hætta á júgurbólgu Stærsti skaðinn er þó að sögn Jóhanns að þegar kýr eru troðjúra í nokkra daga minnka í þeim nyt til frambúðar . Þannig segir hann að ef allt gangi að óskum megi búast við því að kýr sem hafi áður haft 40 lítra dagsnyt muni ná upp 30 lítra dagsnytum , eða um 25% minni nyt . „ Það er náttúrulega búið að höggva dálítið í framleiðslugetuna þar sem nyt kúnna mun aldrei nást upp aftur í kjölfarið á þessu mikla inngripi sem það er þegar ekki hefur tekist að mjólka kýrnar á þriðja sólarhring , “ segir hann . Til viðbótar aukist hætta á júgurbólgu umtalsvert í þessu ástandi , en þegar mjólk lekur um flórinn séu mun meiri líkur á að júgurbólgan smitist . Jóhann er hins vegar mun rólegri varðandi hrossin , enda séu þau vön slæmu veðri þegar þau eru úti við . „ Hrossin eru alin upp við að standa af sér veðrið og svo kemur nýr dagur og þá er ástandið orðið betra hjá þeim , “ segir hann . Girðingarnar margar hverjar eyðilagst Það eru þó ekki bara tjón í tengslum við dýrin sem þau sjá fram á . Jóhann bendir út á tún hjá sér þar sem girðingar eru hálfar á kafi , en víða er gríðarleg ísing á hangandi á girðingunum . Segir hann að líklega sé stór hluti þeirra eyðilagður , enda séu þær ekki gerðar til að geta borið tugfalda , jafnvel hundraðfalda þyngd sína . Miklir skaflar hafa myndast í kringum bæinn og gripahúsin og eru þeir margir hverjir 3 - 6 metrar á hæð.mbl.is / Eggert Jóhannesson Hitaveita er á Heggstaðanesi , en engu að síður hefur verið heitavatnslaust síðan rafmagnið fór af , en heitavatnsdælur sem dæla vatninu ganga fyrir rafmagni . Guðný segir að þau hafi þurft að færa sig úr svefnherberginu niður á neðri hæð íbúðahússins vegna kulda og hafi síðustu daga hafist við í suðurenda hússins , sem sé við skjólhlið þess . Skoða þarf hvað hægt er að gera í framtíðinni Rafmagnsleysið á Heggstaðanesi og víðar á Norðvesturlandi má rekja til þess að spennivirki í Hrútatungu sló út . Var það vegna mikillar ísingar og seltu sem fauk af hafi inn og safnaðist á spennivirkið . Guðný segir að skoða þurfi hvort eitthvað sé hægt að gera til að koma í veg fyrir svona langt rafmagnsleysi þegar vitað er að stefni í ofsaveður , sérstaklega þegar mikil hætta sé af ísingu . Nefnir hún að það hafi tekið um 9 klukkustundir fyrir starfsmenn Rarik að komast frá Hvammstanga að spennivirkinu , leið sem jafnan tekur 30 mínútur að keyra . Þá segir Jóhann að skoða þurfi hvort hægt sé að nota einhverja svipaða tækni og gert er með þotur og afísingarefni . Hvað sem gert sé , sé ljóst að gera þurfi eitthvað svo þetta geti ekki endurtekið sig .